**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.09.2025, ora 08.00 – 19.09.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.09.2025, ora 07.00**

**RÂURI**

**Debitele au fost în scădere,** exceptând cursurile inferioare ale râurilor: Someş, Mureş, Suceava, Moldova, Bistrița, Trotuş, Putna şi Buzău, unde au fost în creştere prin propagare.

Pe râurile din bazinele hidrografice: Crişuri, Bega, Timiș, Bârzava, Moravița, Caraș, Nera, Cerna, Vedea, bazinele mijlocii şi inferioare ale Jiului, Argeșului, Ialomiței, bazinul inferior al Oltului, pe cursul Prutului și pe râurile din Dobrogea, debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari, în jurul și peste valorile medii, pe râurile din bazinele hidrografice: Vișeu, Lăpuș, Bârzava, pe cursul Sucevei, pe afluenții aferenți bazinelor superioare ale Mureşului, Moldovei şi Bistriței și mai mici (sub 30%) pe râurile din bazinele hidrografice: Caraș, Nera, Cerna, Vedea, Argeș, Rm. Sărat, Bârlad, pe cursul inferior al Bistriței, pe afluenții Prutului, pe unii afluenți din bazinele mijlocii și inferioare ale Jiului, Oltului și pe râurile din Dobrogea.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în scădere,** exceptând cursurile inferioare ale râurilor: Someş şi Mureş, unde vor fi în creştere prin propagare.

Pe râurile din bazinele hidrografice: Crişuri, Bega, Timiș, Bârzava, Moravița, Caraș, Nera, Cerna, Vedea, bazinele mijlocii şi inferioare ale Jiului, Argeșului, Ialomiței, bazinul inferior al Oltului, pe cursul Prutului și pe râurile din Dobrogea, debitele vor fi relativ staționare.

Nivelurile pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 18-19.09.2025 **a fost in crestere, având valoarea de 2700 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în creștere pe sectorul Gruia – Vadu Oii și în scădere ușoară pe sectorul Brăila – Tulcea.

**Debitul la intrarea în ţară** (secţiunea Baziaş) **va fi stationar (2700 m3/s).**

În aval de Porțile de Fier debitele vor fi în creștere pe sectorul.

**2.** **Situaţia meteorologică în intervalul 18.09.2025, ora 09.00 – 19.09.2025, ora 06.00**

**ÎN ȚARĂ, Vremea a fost predominant frumoasă**, iar valorile termice diurne au crescut, chiar semnificativ în Muntenia, jumătatea de sud a Moldovei și parțial a Olteniei. Pe parcursul zilei cerul a fost variabil, însă noaptea a devenit mai mult senin în sud și est, dar s-a extins nebulozitatea joasă în rest. Vântul a suflat slab și moderat, cu intensificări ziua în Moldova, estul Munteniei și în Dobrogea, cu viteze în general de 50...60 km/h, iar în zona montană înaltă rafalele au depășit 70 km/h. Temperaturile maxime s-au încadrat între 17 grade la Toplița, Joseni și Întorsura Buzăului și 27 de grade la Zimnicea, iar la ora 6 se înregistrau valori termice cuprinse între -1 grad la Miercurea Ciuc și 17 grade la Jimbolia, Sânnicolau Mare și Constanța-dig. A fost ceață, dimineața și noaptea în depresiuni, iar la sfârșitul intervalului, izolat brumă în estul Transilvaniei.

**Observaţie:** *în intervalul de diagnoză au fost emise* *atenționări cod galben pentru fenomene meteorologice periculoase imediate, după cum urmează: 3 de către SRPV Sibiu, 2 de CNPM pentru Muntenia și câte 1 de către SRPV Constanța și SRPV Bacău.*

**La Bucureşti, Vremea a fost frumoasă,** iar valorile termice diurne au crescut semnificativ. Cerul a fost variabil, mai mult senin noaptea, iar vântul a suflat slab și moderat. Temperatura maximă a fost de 24 de grade la Afumați și Băneasa și 25 de grade la Filaret, iar la ora 6 se înregistrau 6 grade la Băneasa, 10 grade la Afumați și 11 grade la Filaret.

**3. Prognoza meteorologică în intervalul 19.09.2025, ora 09.00 - 20.09.2025, ora 9.00**

**ÎN ȚARĂ, Vremea va fi în general frumoasă** și se va încălzi ușor în majoritatea regiunilor. Vor fi temporar înnorări în nordul, centrul și estul țării, dar averse slabe se vor semnala doar izolat, pe parcursul zilei, cu o probabilitate mai mare la munte. În rest cerul va fi variabil spre senin. Vântul va sufla slab și moderat, cu unele intensificări pe crestele Carpaților Meridionali și de Curbură, iar la viteze mai mici și în Dobrogea, cu precădere pe litoral și în deltă.

Temperaturile maxime se vor încadra între 19 și 28 de grade, iar cele minime se vor situa între 9 și 18 grade, mai scăzute în depresiunile Carpaților Orientali, spre 5...6 grade. În a doua parte a nopții se va forma ceață, mai ales în Transilvania și pe văi.

**La Bucureşti,** **Vremea va fi frumoasă** și se va încălzi ușor. Cerul va fi variabil ziua și mai mult senin în rest, iar vântul va sufla slab până la moderat. Temperatura maximă va fi de 26...27 de grade, iar cea minimă de 11...14 grade.

***II. CALITATEA APELOR***

**1.1. Pe fluviul Dunărea**

**PIAC Bulgaria** revine cu informații referitoare la posibila poluare a apei Fluviului Dunărea, din data de 07.09.2025, ora 20.12, cand a avut loc o deversare accidentală de ape uzate neepurate de la o instalație de prelucrare a uleiurilor vegetale prin tratare cu acid citric în fluviul Dunărea, de pe malul din Bulgaria, la km fluvial 485, in dreptul judetului Giurgiu, după inspecție, deversarea fiind oprită în aceeași seară.

Se precizeaza ca PIAC Romania, din cadrul MMAP, a transmis in 07.09.2025, ora 22.00, prin intermediul sistemului Danube AEWS, un mesaj informal catre PIAC Bulgaria (si catre Secretariatul Permanent al ICPDR de la Viena) prin care s-au solicitat informatii suplimentare, referitor la posibila poluare a apelor fluviului Dunarea.

Partea bulgara, informeaza prin intermediul sistemul Danube AEWS, din cadrul Conventiei Dunarea cu Secretariatul la Viena, că in cadrul monitorizării extraordinare, efectuate la data de 08.09.2025, au fost prelevate două probe de apă din fluviul Dunărea, în zona din jurul colectorului de deversare, din care a fost detectată o deversare accidentală de ape uzate netratate la 07.09.2025. Punctele de prelevare sunt următoarele:

- Punctul 1 - pe o secțiune de râu la 100 m în amonte de colectorul de deversare și la 150 m de mal;

- Punctul 2 - pe o secțiune de râu la 100 m în aval de colectorul de deversare și la 150 m de mal.

Prelevarea de probe și analizele au fost efectuate de Laboratorul Regional din cadrul Agenției Executive pentru Mediu din Bulgaria.

La compararea rezultatelor obținute din cele două puncte de prelevare (înainte și după colectorul de deversare), s-a constatat că valorile măsurate ale indicatorilor sunt identice.

Datele din prelevarea extraordinară sunt comparabile cu datele disponibile din monitorizarea națională regulată efectuată într-un punct de pe fluviul Dunărea, înainte de orașul Ruse. Nu s-a constatat nicio depășire necaracteristică a standardelor de calitate pentru indicatorii analizați.

 **1.2. Pe râurile interioare**

**S.G.A. Suceava, GNM-CJ Suceava și ANMAP** revin cu informații despre poluarea pârâului Velnița din zona satului Vornicenii Mari, comuna Moara, jud. Suceava, cu levigat de la deseuri, din data de 15.09.2025, ora 10:00, fenomen manifestat printr-o culoare neagră-maronie a apei și miros neplăcut. Nu s-a constatat mortalitate piscicola si nu au fost afectate folosinte de apa.

Operatorul CMID Moara SC Fritehnic SRL Suceava, centrul integrat de management al deseurilor, a fost sanctionat de catre SGA Suceava cu amenda contraventionala de 40.000 lei pentru incalcarea prevederilor legii Apelor nr. 107/1996 iar de catre GNM-CJ Suceava cu amenda de 60.000 lei pentru incalcarea prevederilor OUG nr. 1995/2000, privind protectia mediului, cu modificarile si completarile ulterioare, datorita descarcarilor de ape uzate direct din vidanje in apa paraului Velnita, din zona limitrofa depozitului de deseuri (cu depasiri ale indicatorilor de calitate in apa de suprafata, de circa 14,5 ori la CCOCr – substante organice greu biodegradabile, azot total de 34,4 ori, fosfor total de peste 8,5 ori, cloruri de peste 4,4 ori peste limita maxim admisibila, probele nefinalizate fiind inca in lucru).

**ABA-Administrația Bazinală de Apă Crișuri** revine cu informatii suplimentare referitoare la poluarea accidentala din data de 17.09.2025, în jurul orei 16:00, a apei pârâului Peța, în spatele magazinului Jumbo din cartierul Iosia residence, Municipiul Oradea, județul Bihor. Apa a fost de culoare maro-rosiatica, cu miros urât. A fost sesizată echipa de intervenție în caz de poluare a ABA Crișuri care s-a deplasat în teren. S-a identificat faptul ca unitatea Termoficare Oradea a produs poluarea prin evacuarea unor ape uzate geotermale, cu temperatura de 29 grd. C, din zona atelierelor nr. 6-8.

**ABA Mureș** revine cu informații suplimentare referitoare la calitatea apei de pe probele de apă prelevate aval de salina Praid (jud. Harghita), respectiv monitorizarea calitativă a cursurilor de apă: Corund, Târnava Mică, Târnava Mare și Mureș, astfel:

 Determinarea conductivitatii in situ, orara 24/24, se monitorizeaza prin senzori calitativi in 5 sectiuni (1 pe r. Corund, 1 pe r. Tarnava Mica, 1 pe r. Tarnava Mare, 2 pe r. Mures).

- Incepand cu data de 01.08.2025, au fost reduse transmisiile de conductivitate si de debit inaintate de catre Dispeceratul ABA Mures pe grupurile din aplicatia WhatsApp, la 2 transmisii / zi (orele 8 si 20).

- Conform adresei ABA Mures nr. 18402/01.09.2025, incepand cu data de 01.09.2025, monitorizarea calitativa in cele 17 sectiuni (2 pe r. Corund, 7 pe r. Tarnava Mica, 1 pe r. Tarnava Mare si 7 pe r. Mures), continua cu o frecventa de 2 ori / saptamana (luni, joi).

**1.3. Pe Marea Neagră**

Nu au fost evenimente deosebite.

***III. CALITATEA MEDIULUI***

1. **În domeniul aerului**

**ANMAP-DJ Timis,** informeaza despre o **poluare accidentala a aerului atmosferic, datorita unor spulberari de cenusa, in intervalul orar 18:00 - 20:00, din data de 17.09.2025, ca urmare a intensficarilor de vant din zona compartimentului 2 al depozitului de cenusa si zgura Utvin, apartinand operatorului SC Colterm SA**, situat la circa 10 km de mun. Timisoara. S-a actionat prin umectarea compartimentului 2 cu ajutorul retelei de aspersoare, format din 50 de bucati.

**Agenţia Naţională pentru Protecţia Mediului** informează că, din rezultatele analizelor efectuate în data de: 17.09.2025, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) nu **a fost depășită la staţiile de monitoring a calităţii aerului din teritoriu.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA COMUNICARE ȘI DIGITALIZARE**